作者：刘鉴
词牌/韵律：贺新郎

paragraphs: 曾作莺迁贺。
道玉皇、久敕薇垣，分君星颗。
只待好年好时日，约束东风吹堕。
到今日、看来真个。
恰好丁年翁七十，五云间、太乙吹藜火。
青一点，杉溪左。
太翁阴隲天来大。
后隆山、层一层高，层层突过。
簪绂蝉联孙又子，眼里人家谁那。
算只有、臞翁恁麽。
孙陆机云翁卫武，便履声、毡复尚书坐。
拚几许，犀钱果。